«Farsund» har flere betydninger.

**Farsund** er en kommune sørvest i Agder fylke. Farsund er en kystkommune med Nordsjøen i sør og i vest, og grenser mot Kvinesdal i nordvest og Lyngdal i sørøst. Kommunen er den tredje sørligste kommunen i Norge. Kommunen har 9 695 innbyggere (2019). Dagens kommune ble etablert i 1965, da bykommunen Farsund ble slått sammen med nabokommunene Lista, Herad og Spind, og den nye kommunen fikk navn etter byen.

Geografi
--------

Farsund kommune består av den tidligere byen Farsund og landkommunene Lista, Herad og Spind.
Farsund er en by som er lokalisert etter vannveiene.
Farsund
Tettsteder i Farsund kommune. Kart etter Statistisk sentralbyrå.
Lista fyr
### Topografi

Farsund kommune ligger mellom Rosfjorden i øst og Fedafjorden i vest. Mellom disse fjordene ligger et landskap som består av halvøyer, øyer, fjorder og sund. Listalandet danner den vestlige del av kommunen. 

Lyngdalsfjorden er sammen med Åptafjorden og sidefjorden Drangsfjorden et sentralt landskapselement. Fjorden munner ut gjennom et trangt, men seilbart sund, og her ligger byen Farsund. Sellegrodsfjorden, Helvikfjorden og Framvaren danner en vannvei nordover fra Farsund. Innerst i Framvaren er det bare et eid, Listeid, som skiller mot Eidsfjorden. Her er det mulig å transportere båter over, og slik kan småbåtfolket unngå seilas på yttersiden av det værharde Listalandet. Dette er virksomhet med historiske røtter som trolig går langt tilbake i tid. 

Spindfjorden ligger øst for Farsund, sentralt i gamle Spind kommune. Utenfor denne fjorden er det en stor skjærgård, og Langøy er en av mange vakre øyene. Kommunen har også om lag en mil med sandstrender på Listahalvøya.

Det høyeste punktet i Farsund kommune er Lyfjellet, 487 m høyt.

### Geologi

Listastrendene er langgrunne og har mange store steiner
Den vestlige delen av Agder tilhører det svekonorvegiske grunnfjellsskjoldet. Den består av to geologiske hovedformasjoner av proterozoiske bergarter som er dannet under de *gotiske* og senere *svekonorvegiske* fjellkjedeforldingene, med sterk metamorfose under den sistnevnte. Et underlag av 1450–1600 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1000–1250 millioner år gammelt, og stedvis 1480–1550 millioner år gammelt). De yngste svekonorvegiske dannelsene bevitnes av større formasjoner av granitt. Den kaledonske fjellkjedefoldingen nådde ikke ned hit. Forkastningene går både i sørvest-nordøst retning, og i sør-nord retning.

Kvartærgeologien dreier seg om løsmassene som i hovedsak er avsatt under og etter siste istid. Listalandskapet er et morenelandskap preget av en endemorene avsatt mot slutten av istiden. Lista og Jæren er de eldste endemorenene i landet vårt; de er eldre enn Ra-trinnet.

### Naturvern

I Lista er det landskapsvernområder, naturreservater og fuglefredningsområder. 

Lista – et av de sørligste punkter i Norge – har spesiell betydning for trekkfuglene. Lista våtmarksystem er et Ramsar-område bestående av i alt ti separate naturreservater. Området omfatter blant annet grunne viker ved kysten, sanddynelandskap, myr- og sumpområder og grunne og næringsrike innsjøer. Området har en spesiell vegetasjon, blant annet i tilknytning til sanddynene ut mot havet. Områdene har siden 1996 hatt status som Ramsar-område. 

* Prestvannet (Vanse)
* Slevdalsvannet
* Nordhasselvika fuglefredningsområde
* Røyrtjønn naturreservat
* Listeid naturreservat
* Nesheimvann naturreservat
* Einarsneset plante- og dyrefredningsområde
* Hanangervann og Kråkenesvann landskapsvernområde
* Steinodden dyrefredningsområde
* Kviljo plantefredningsområde
* Fuglevika dyrefredningsområde

Samfunn
-------

### Tettsteder i Farsund

I Farsund kommune ligger tre tettsteder: Farsund by, Vanse og Vestbygda. 

*Farsund* er kommunesenter og det største tettstedet med 3 472 innbyggere per 1. januar 2023. Stedet ved *det farbare sundet* vokste fram som en uthavn på 1500- og 1600-tallet. Her søkte utenlandske handelsskip ly, eller de måtte inn og få reparert skader etter seilas i de værharde farvannene omkring Lista og Lindesnes. Etter hvert ble handel, særlig med hummer, en viktig næring. I 1795 fikk Farsund bystatus som ladested. 

*Vanse* er det nest største tettstedet i kommunen med 2 059 innbyggere og var tidligere sentrum i Lista kommune. Vanse var et senter allerede i middelalderen, og den første kirka i vestre Agder, Vanse kirke, ble bygget omkring år 1000. Tettstedet Vanse hadde særlig stor vekst i årene etter andre verdenskrig.

*Vestbygda* er det vestligste og sørligste tettstedet, med 1 139 innbyggere. Stedet kalles også Borhaug, etter en av gardene i Vestbygda. Kartverket og kommunen bruker konsekvent tettstedsnavnet Vestbygda, mens Statens vegvesen bruker Borhaug på stedsnavnskiltet.

### Samferdsel i Farsund

Så lenge sjøen var den viktigste kommunikasjonsåren fra Sørlandet til Vestlandet, lå Farsund sentralt til ved skipsleia langs norskekysten og Lista fyr viste skipene vei rundt det farlige Listalandet. Da transport ble overført til landeveien kom Farsund avsides. Vestlandske hovedvei, i dag Europavei 39, ble lagt gjennom Lyngdal og Kvinesdal, og jernbanen, Sørlandsbanen, fulgte også en indre linje. Farsund ble et mer avsides sted. Sivil luftfart på Lista flyplass oppveide for dette, og da rutetrafikken ble nedlagt i 2002, ble dette kompensert med en omfattende utbygging av veier, etter en samlet plan som kalles Listerpakken. 

Fylkesvei 43 er kommunens hovedveiforbindelse til Europavei 39. Fylkesvei 43 går gjennom kommunen fra Lista fyr gjennom Farsund by og videre gjennom Spind til Lyngdal og Europavei 39.

Fylkesvei 465 forbinder Farsund med Europavei 39 i vestlig retning. På denne veien ligger Ravneheitunnelen som er Agders lengste veitunnel med 3340 meter. Tunnelen ble åpnet 2009 og går fra Hanesund til Kjerringdalen i Farsund kommune. Tunnelen avløste den svingete og smale veien over Ravneheia.

Lista flyplass eller Farsund lufthavn, Lista, ble anlagt som en militær flyplass under andre verdenskrig. Fra 1955 til 2002 ble flyplassen benyttet til sivil ruteflyging og taxitrafikk. I dag utvikles flyplassområdet som næringspark.

Næringsliv og media
-------------------

Farsund kommunes viktigste næring er i dag industri, med store bedrifter som Alcoa Norway (tidligere Elkem Aluminium) og bildelefabrikken Aludyne Norway (tidligere Alcoa). Kommunen er fylkets største jordbrukskommune. I tillegg er turisme en økende næring.

*Lister* er lokalavisen som kommer ut fire dager i uka. Kommunen er også kjent fra Andreas Viestads sommerserie «Livet på landet» i *Dagbladet Magasinet*, fra innslag på NRKs *Sommeråpent* og internasjonalt gjennom TV-serien *New Scandinavian Cooking* som har hatt fire programmer fra området.

Kultur
------

Scene på Kaperdagene 2016 i Farsund
Hvert år, «last weekend in June», holdes det en stor festival som kalles American Festival i Vanse. Festivalen feirer det amerikanske og forholdet mellom Norge og USA. Festivalen feires den siste helga i juni hvert år. En scene er montert i midten av Brooklyn Square, og det er et mindre tivoli satt opp like ved. Festivalen starter på en torsdag og avsluttes søndag morgen. Lørdag er det en stor utendørs gatedans til levende musikk. Det er også en stor parade tilknyttet festivalen. Festivalen het tidligere Lista-festivalen, men skiftet navn i 2007. 

Nordsjøfestivalen er en musikkfestival i Farsund. Den ble etablert i 1999 og retter fokus mot tradisjonsmusikk i landene rundt Nordsjøen, vår egen tradisjonsmusikk og folkedans og tilsvarende uttrykk fra andre land.

De eldre kommunale arkivkildene for Farsund kommune oppbevares i dag hos Interkommunalt arkiv i Vest-Agder IKS (IKAVA). Dette inkluderer blant annet protokoller fra kommunestyre, formannskap, fattigstyre, skolestyre og arkiver med blant annet personopplysninger i form av klientarkiver, skatteprotokoller, men også skoleprotokoller.

### Museer

Lista museum er en avdeling av Vest-Agder-museet og har flere visningssteder i kommunen. Ved Vanse kirke er et mindre friluftsmuseum med et gårdstun. *Listerskøyta kystkultursenter* holder til i et nedlagt båtbyggeri og har ei listerskøyte fra 1906 som hovedattraksjon. *Østhassel redningsstasjon*, *Hervoll mølle*, *Hetland skolemuseum* og *Nordberg fort* er alle kulturminner som forvaltes og formidles.

### Kulturminner

Fredet sammenbygd listahus på Penne
Farsund har kulturminner og kulturmiljøer i så stort omfang og med så stort spenn i tid og ulike typer at kommunen kan karakteriseres som en av landets viktigste kulturminne-kommuner. Kommunen har utarbeidet en omfattende kulturminneplan; dette er en temaplan. Pennefeltet er et arkeologisk felt som omfatter hellerisninger med skipsfigurer og fredede Lista-hus. 

#### Vedtaksfredede kulturminner

* Husan fredet 1924, men opphevet 1952 etter brann i 1940.
* Kaperhuset i Loshavn eller Sundtehuset fredet 1970
* Jonas Lunds hus i Eikvåg, fredet 1981.
* Huseby kongsgård
* Sigersvoll med listahus og sjøbu på Sigersvollstrand.
* Gjestgiveri på Elle fredningssak pågår 2022.
* Listahus på Frøysti fredningssak pågår 2022.

Nordberg fort på Lista er i dag et fredet kulturminne og forvaltes og formidles av Lista museum. Fortet er et kystartillerianlegg, bygd i 1942 av den tyske okkupasjonsmakt, som del av Festung Norwegen. Fortet er et av få tyske kystfort som er bevart i sin opprinnelige form. I 2009 ble et nytt museumsbygg åpnet på Nordberg fort, med kafé, butikk og utstilling.

Kirker i Farsund
----------------

Vest i kommunen, på Lista, ligger Vanse kirke. Dette er en middelalderkirke, og regionens eldste og muligens også fylkets. Lokalt har man ønsket å datere denne kirka på Lista slik at den ble eldre enn Oddernes kirke. Nyere vurderinger av bygningsarkeologer tyder på at den nåværende kirka ble påbegynt på 1200-tallet, mens andre vurderinger tyder rundt 1037.

Øst i kommunen ligger Spind kirke, en korskirke fra 1776, bygd i tre med 500 plasser.

Frelserens kirke er en langkirke fra 1785 som ligger i Farsund by. Den er bygd av stein og har 380 sitteplasser. Kirka ble gjenoppbygd etter bybrannen i 1901. 

Herad kirke er kommunens yngste kirke, bygd 1957 som en langkirke i mur etter brann i den forrige kirka. Selve kirkestedet er sannsynligvis fra før reformasjonen.

Kulturlandskapsvern
-------------------

Et utvalgt kulturlandskap i Agder fylke.  Foto: Karl Ragnar Gjertsen  
Vest-Lista er et utvalgt kulturlandskap i Agder fylke. Dette kulturlandskapet omfatter bl.a. matrikkelgården Jølle.

Kommunens navn og våpen
-----------------------

Navnet Farsund kommer av *det farbare sundet*, bynavnet på kommunesenteret av samme navn. 

Dagens kommunenavn ble gitt av Kongen i statsråd. Etter sammenslåingen av Lista, Herad, Spind og Farsund i 1965 krevde det nyvalgte kommunestyret med stort flertall at den nye bykommunen skulle hete Lista. De gikk derfor til rettssak mot staten, men tapte.

Farsund kommunes kommunevåpen viser fire lindetrær. Trærne representerer Lund-familien som grunnla Farsund by. De fire lindetrærne har nå blitt et symbol for de fire tidligere kommunene Farsund, Herad, Lista og Spind.

Farsund har også kallenavnet «båtbyen».

Tusenårssted
------------

Kommunens tusenårssted er Farsund torv med paviljongen. Paviljongen ble gitt som en gave fra Farsund byforening til Farsund kommune. På torvet arrangeres blant annet det årlige Kaperspillet, båt- og matmesse, sommerdans og ligende arrangementer.

I Farsund var det en privat tusenårskomité som i samarbeid med Farsund hagelag og Bondekvinnelaget, plantet tusenårstrær i Farsund på følgende steder:

* Ett tre ved Frelserens kirke
* Fire trær ved Vestbygda kapell

I tillegg ble det plantet trær ved alle grunnskolene i kommunen.

Politikk
--------

Se også utfyllende artikkel: Kommunestyrevalg i Farsund.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Fremskrittspartiet | 33,6 | +11,9 | 1 723 | +658 | 10 | +4 | 3 |
| Arbeiderpartiet | 17,2 | −9,7 | 881 | −436 | 5 | −3 | 1 |
| Kristelig Folkeparti | 15,3 | –0,6 | 782 | +5 | 4 | −1 | 1 |
| Høyre | 12,8 | –1,7 | 655 | −57 | 4 |  | 1 |
| Senterpartiet | 7,4 | −1,4 | 380 | −50 | 2 | −1 |  |
| Sosialistisk Venstreparti | 5,3 | +0,6 | 270 | +39 | 2 | +1 | 1 |
| Industri- og Næringspartiet | 5,0 | +5,0 | 257 | +257 | 1 | +1 |  |
| Venstre | 2,5 | –0,9 | 129 | −40 | 1 |  |  |
| Miljøpartiet De Grønne | 1,0 | +1,0 | 49 | +49 |  |  |  |
| Andre |  | –4,1 |  | −202 |  | −1 |  |
| Valgdeltakelse/Total | 67,6 % | 5 172 | 29 | 7 |
| **Ordfører:** Ingrid Merethe Williamsen (Frp) | **Varaordfører:** Pål Erik Hals (H) |
| Merknader: Kilde:  |

Kjente personer fra Farsund
---------------------------

Utdypende artikkel: Kjente personer med tilknytning til Farsund

* 

* Jochum Brinch Lund (1744–1807), kjøpmann verftseier og skipsreder (Farsunds bys grunnlegger)
* Thomas Fasting (1769–1841), statsråd i 1814, marineminister, hærminister
* Gabriel Lund (1773–1832), kjøpmann og eidsvollsmann
* Eilert Sundt (1817–1875), samfunns- og kulturforsker, grunnlegger av faget sosiologi i Norge
* James Denoon Reymert (1821–1889), norskamerikansk pioner, bl.a. redaktør av første norske avis i USA. Nordlyset (norsk-amerikansk avis)
* Abraham Berge (1851–1936), politiker (Frisinnede Venstre), statsråd, statsminister 1923-1924
* Frederik Macody Lund (1863–1943), historiker og profilert kulturpersonlighet
* Berge Sigval Nathanael Bergesen (1863–1956), skipsreder
* Olav Selvaag (1912–2002), sivilingeniør og bygningsentreprenør
* Otto Jespersen (1954–), komiker og skuespiller

Dialekt
-------



Kvinne fra Farsund

---

*Problemer med å lytte til denne filen? Se Hjelp:Multimedia.*

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  Ivar B. Ramberg et al, *Landet blir til - Norges geologi*, Norsk geologisk forening 2006 (2007), side 71.
4. ↑  *Berggrunnskart over Norge*, NGU 2006. (kart Arkivert 18. januar 2015 hos Wayback Machine.)
5. ↑  «Verneområder i Farsund.». Arkivert fra originalen 8. november 2021. Besøkt 8. november 2021.
6. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
7. ↑  Kulturminneplan Farsund kommune.
8. ↑  Verdiskapningsprosjektet Festung Lista
9. ↑  Rudjord, Kåre; Høyland, Arnfinn (1977). *Herad*.
10. ↑  Vere, Njål (1993). *Listamålet*. 1. Eige forlag. s. 23.
11. ↑  valgresultat.no
12. ↑  «Konstituerende kommunestyremøte (19.10.2023)». Farsund kommune.

Eksterne lenker
---------------

* Offisielt nettsted Rediger på Wikidata

* (en) Farsund – kategori av bilder, video eller lyd på Commons Rediger på Wikidata

* (en) Farsund – galleri av bilder, video eller lyd på Commons Rediger på Wikidata
* (no) Kultur i Farsund på kart[*død lenke*] fra Kulturnett.no
* (no) Miljøstatus.no: Advarsler mot fisk og sjømat fra Farsund

| * v
* d
* r
Byer på Sørlandet |
| --- |
| Grunnlagt under dansk-norske konger | Kristiansand (kjøpstad) **·** Arendal (kjøpstad) **·** Risør (kjøpstad) **·** Mandal (ladested) **·** Grimstad (ladested) **·** Farsund (ladested) |
| Grunnlagt under svensk-norske konger | Grimstad (oppgradert til kjøpstad) **·** Lillesand (ladested) **·** Tvedestrand (ladested) **·** Flekkefjord (kjøpstad) |
| Grunnlagt etter 1905 | Mandal (oppgradert til kjøpstad) |
| 1996-bystatus | Lyngdal |


| * v
* d
* r
Agder |
| --- |
| Agder | Arendal **·** Birkenes **·** Bygland **·** Bykle **·** Evje og Hornnes **·** Farsund **·** Flekkefjord **·** Froland **·** Gjerstad **·** Grimstad **·** Hægebostad **·** Iveland **·** Kristiansand **·** Kvinesdal **·** Lillesand **·**  Lindesnes **·** Lyngdal **·** Risør **·** Sirdal **·** Tvedestrand **·** Valle **·** Vegårshei **·** Vennesla **·** Åmli **·** Åseral | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Store Danske Encyklopædi **·** ISNI **·** GeoNames **·** Sentralt stedsnavnregister **·** MusicBrainz
 |